L'Estadi Guillermo Olagüe acollirà el València CF Clínic-Gandia
08 juny 2018

## L'Estadi Guillermo Olagüe acollirà el València CF Clínic-Gandia08 juny 2018Última actualització: 14 juliol 2025

![](../gestion/img/DSC01579.JPG)  
  

La regidora d'Esports, Lydia Morant, ha comparegut en roda de premsa acompanyada per Luís Martinez, representant del València CF; Miguel Marzal, representant del CFB Gandia; i Iván Malter, representant de Nitidia Sport (empresa organitzadora) per presentar el "València CF Clínic Gandia".  
  
Una activitat que es realitzarà a l'estadi Guillermo Olagüe de l'1 al 6 de juliol i està dirigida a xiquets i xiquetes de 5 a 16 anys. Les inscripcions es poden realitzar a [www.vcfcampusclinics/gandia](http://www.vcfcampusclinics/gandia).  
Es tracta de la primera iniciativa d'aquest tipus organitzada a la nostra ciutat. La regidora d'Esports, **Lydia Morant** ha destacat que "_es tracta d'una activitat esportiva de les moltes en què col·labora l'Ajuntament de Gandia i que és fruit del conveni entre el Valencia CF i el CFB Gandia. Una iniciativa que ens col·loca al mapa del futbol de la Comunitat Valenciana i suposa un al·licient per als jugadors de futbol de la comarca que vullguen conéixer de més a prop un club com el València CF". "Des de l'Ajuntament de Gandia hem facilitat tot el possible perquè els participants i organitzadors puguen gaudir de l'activitat i d'unes instal·lacions adequades_".  
  
**Iván Malter**, va agrair al VCF, el CFB Gandia i al consistori les facilitats per organitzar el Clínic i ha explicat que l'horari d'aquest serà de 9.00 a 13.30 hores. La dinàmica de treball consistirà en dos entrenaments diaris impartits per entrenadors del València CF i activitats complementàries d'altres disciplines esportives. El divendres 6 tindrà lloc l'acte de cloenda amb partits d'exhibició i lliurament de diplomes i regals per als participants.  
El preu de l'activitat oscil·la de 160 a 180 € en funció dels descomptes.  
  
Per la seua banda, **Lluís Martinez**, va destacar que aquest tipus de clínics estan funcionant molt bé. "_Per a nosaltres són molt importants activitats com aquesta i convenis com el que tenim signat amb el CFB Gandia perquè creiem que és important que un club com el València CF arribe a tots els racons de la Comunitat Valenciana. El futbol serà l'element central del Clínic però vull destacar que és de caràcter lúdic on el que s'intenta és que els valors de l'esport tenen una funció molt important_".  
  
**Miguel Marzal**, ha afirmat que "_és un privilegi acollir un Campus com el del València CF. Des d'ací volem animar a tots els clubs i xiquets de la comarca perquè s'apropen i gaudisquen. Esperem que tinga continuïtat en els pròxims anys i seguirem treballant de la mà del club Valencianista com a escola associada_".